ДАХ-м и лэжьыгъэр нэхъыфIу 100-м хабжэ
Иджыблагъэ Сочэ щекIуэкIащ Доброволецхэм я дунейпсо зэхуэс. Абы къэрали 120-м къикIа цIыху 6500-рэ хэтащ, ахэр волонтёр зэщIэхъееныгъэхэм, фейдэ къызыпэкIуэ лэжьыгъэм пымыщIа зэгухьэныгъэхэм, псапащIэ фондхэм я лIыкIуэхэт.
Президент грантхэмкIэ фондым ахъшэ зыхухих зэгухьэныгъэхэм ягъэхьэзыра проектхэм я нэхъыфIу щэр къыщыхахащ зэхуэсышхуэм. Абыхэм яхэхуащ Дунейпсо Адыгэ Хасэм и жэрдэмкIэ, Къэбэрдей-Балъкъэрым щекIуэкIа «Диалог на Эльбрусе — ХХI: согласие, дружба и сотрудничество народов» проектри. ДАХ-м 2017 гъэм къихьа президент грантымкIэ игъэхьэзыра мы Iуэхур 2018 гъэм екIуэкIащ икIи ар купщIафIэу къызэрызэрагъэпэщар къалъытэри, ДАХ-м и тхьэмадэ Сэхъурокъуэ Хьэутий ЩIыхь тхылъ къыхуагъэфэщащ.
Проектым ДАХ-м иригъэкIуэкIа Iуэхугъуэ щхьэпэм куэд къызэщIеубыдэ. Псалъэм къыдэкIуэу жыпIэмэ, Сирием къикIыжахэм я сабийхэм зыщагъэпсэхуа лагерь къызэрагъэпэщащ, зи хэку къэзыгъэзэжахэм папщIэ адыгэбзэм- рэ урысыбзэмкIэ, тхыдэмрэ щэнхабзэмкIэ дерсхэр ирагъэкIуэкIащ, «Адыгэ хьэщIэщ» проектым хэтахэм адыгэм къыдекIуэкI хабзэхэмрэ нэгъуэщI лъэпкъхэм зэрахущытымрэ щрагъэцIыхуащ.
Сочэ щекIуэкIа зэхуэсышхуэм хэтахэм Iэмал яIащ зэпсэлъэну, мастер-классхэм еплъыну. УФ-м и Президентым и Администрацэм и УнафэщIым и япэ къуэдзэ Кириенкэ Сергей яхуэзащ проект нэхъыфIу къыхаха щэр зыгъэхьэзыра зэгухьэныгъэхэм я лIыкIуэхэм. Ахэр тепсэлъыхьащ мы Iуэхум дяпэкIи къэралым зэрызыщрагъэужьынум, нэгъуэщI куэдми.
НэщIэпыджэ Замирэ.
